ফরিদপুরের চরভদ্রাসন উপজেলার এমকে ডাঙ্গীতে চাঁদা না দেওয়ায় মজাপুকুর খনন কাজের ১ হাজার ৫০০ ফুট পাইপ কেটে ফেলা ও ড্রেজার মেশিনটি নষ্ট করা হয়েছে বলে অভিযোগ উঠেছে। এ ঘটনায় ক্ষতিগ্রস্ত ড্রেজার ব্যবসায়ী সবকিছু হারিয়ে দুই চোখে অন্ধকার দেখছেন। ঘটনার পর থেকে যাকেই কাছে পাচ্ছেন তার কাছে বিচার চেয়ে আহাজারি করছেন। এদিকে, চাঁদাবাজদের গ্রেফতারের দাবিতে শুক্রবার মানববন্ধন করেছে এমকে ডাঙ্গী গ্রামের কয়েকশ মানুষ। এ সময় তারা অসহায় ড্রেজার ব্যবসায়ীর মালামাল নষ্ট করার দায়ে অভিযুক্তদের দ্রুত গ্রেফতারের দাবি জানান। ক্ষতিগ্রস্ত ড্রেজার মালিক কামাল তালুকদার সাংবাদিকদের নিকট অভিযোগ করেন, চাঁদাবাজরা তার কাছে ৫০ হাজার টাকা দাবি করে। তাদের ভয়ে ৪/৫ দিনের মধ্যে টাকা দেওয়ার প্রতিশ্রতি দিলেও ওই সময়ের মধ্যে চাঁদার টাকা দিতে না পারায় রাতের আঁধারে দুর্বৃত্তরা ১ হাজার ৫০০ ফুট পাইপ ভেঙে নষ্ট করে ফেলে। এতে প্রায় দুই লাখ টাকার ক্ষতি হয় বলে দাবি করেন তিনি।